TARDIS, Tohtorin avaruusalus ja aikakone, jonka vioittunut kameleonttipiiri saa näyttämään englantilaiselta poliisipuhelinkopilta vuodelta 1963.
**Doctor Who** on brittiläinen BBC:n vuodesta 1963 tuottama science fiction -televisiosarja. Television pisimpään jatkunut tieteissarja kertoo salaperäisen, vain nimellä Tohtori (engl. "The Doctor") tunnetun aikamatkaavan avaruusolennon seikkailuista. Tohtori taistelee usein maapalloa tai koko universumia uhkaavia tahoja vastaan. Hänen tunnetuimpia vihollisiaan ovat muun muassa dalekit, kybermiehet (engl. cybermen), itkevät enkelit (engl. Weeping Angels) ja Mestari (engl. The Master). Tohtorilla on usein mukanaan myös ainakin yksi matkakumppani.

*Doctor Who* on saavuttanut niin kotimaassaan kuin maailmanlaajuisestikin kulttisarjan maineen, ja se onkin yksi brittiläisen populaarikulttuurin kulmakivistä. Vuonna 2000 sarja arvioitiin kolmanneksi sadan parhaan brittiläisen televisio-ohjelman joukossa.

Sarjan aikana Tohtorin roolissa ovat esiintyneet useat eri näyttelijät, mikä selitetään tarinassa Tohtorin kyvyllä "uudentua" (engl. regenerate). Jos Tohtorin keho käy liian heikoksi tai siihen kohdistuu kuolettava isku, Tohtori voi muiden lajinsa edustajien tapaan pelastaa henkensä vaihtamalla jokaisen kehonsa solun uuteen. Edeltävää Tohtoria näytteli Jodie Whittaker vuosina 2017–2022 ja hänet korvasi David Tennant, joka palasi rooliin vuosikymmenen tauon jälkeen.

Alkuperäinen sarja 1963–1989
----------------------------

Alkuperäistä sarjaa tehtiin 26 peräkkäistä kautta vuosina 1963–1989. Sitä ovat esittäneet Suomessa MTV3 Scifi ja BBC Prime -kanavat. *Doctor Whosta* tehtiin 1960-luvulla myös kaksi elokuvaa, jotka perustuivat niihin sarjan jaksoihin, joissa dalekit esiintyivät ensimmäisiä kertoja. Näissä elokuvissa Tohtoria näytteli Peter Cushing. Näitä elokuvia ei pidetä osana alkuperäisen sarjan jatkumoa.

BBC tuhosi monien 1960-luvun jaksojen alkuperäiset nauhat, joten monet alkupään jaksoista on menetetty lopullisesti. Aika ajoin kuitenkin löydetään esimerkiksi ulkomaisille televisioyhtiöille lähetettyjä tai filmille siirrettyjä jaksoja. Kahden ensimmäisen Tohtorin aikaisista jaksoista 97 lasketaan kadonneiksi.

Suuresta menestyksestään huolimatta Doctor Who joutui tuotannollisiin ongelmiin 1980-luvulla ja BBC päätti lopettaa sen vuonna 1989. Lopettamisen jälkeen BBC America yritti tuoda sarjan takaisin vuoden 1996 televisioelokuvaa *1999 maailman tuho* (alk. *Doctor Who*), jossa Seitsemäs Tohtori (Sylvester McCoy) regeneroituu Paul McGannin esittämäksi Kahdeksanneksi Tohtoriksi. Elokuva ei kuitenkaan menestynyt ja BBC America luopui suunnitelmistaan. Elokuva jäi McGannin Tohtorin ainoaksi esiintymiseksi, kunnes hän uusi roolinsa vuonna 2013 ilmestyneessä lyhyessä erikoisjaksossa "The Night of the Doctor".

Alkuperäisestä Doctor Who -sarjasta on spin-off-sarja *K-9 and Company*.

Vuonna 2000 British Film Instituten kyselyssä ammattilaiset valitsivat sarjan kaikkien aikojen kolmanneksi parhaaksi brittiläiseksi TV-ohjelmaksi.

Uudistettu sarja
----------------

Vihreällä merkittyjen maiden valtakunnalliset televisiokanavat ovat esittäneet tai esittävät vieläkin sarjaa.
Käsikirjoittaja Russell T. Davies ja BBC Walesin Julie Gardner onnistuivat lopulta tuomaan sarjan takaisin vuonna 2005. Ensimmäisessä uudistetun sarjan jaksossa Tohtorina nähtiin Christopher Eccleston, joka numeroitiin Yhdeksänneksi Tohtoriksi. Davies kehitti ohjelmasta myöhemmin myös spin-off-sarjat *Torchwood* ja *The Sarah Jane Adventures*.

Steven Moffat toimi sarjan pääkäsikirjoittajana ja tuottajana sen viidennestä tuotantokaudesta, joka esitettiin Britanniassa keväällä 2010, vuoden 2017 joulujaksoon saakka, jonka jälkeen hänen paikalleen astui Chris Chibnall.

Chibnall jätti sarjan vuonna 2022 samaan aikaan Tohtorin silloisen näyttelijän Jodie Whittakerin kanssa. Chibnallin jälkeen Russell T. Davies palasi sarjan tuottajaksi. Samalla David Tennant teki paluun Tohtorin rooliin.

### Uudistettu sarja Suomessa

Yle TV2 esitti uuden sarjan ensimmäisen kauden 10. syyskuuta 2006 alkaen, ja uusi sen syksyllä 2007. Sarjan esitys alkoi uudestaan TV2:lla 7. toukokuuta 2012 kausilla 1–3. Kaudet 4–7 esitettiin kesällä 2013 alkaen 22. huhtikuuta 2013. Doctor Whon 50-juhlavuotisspesiaali nähtiin samaan aikaan Ison-Britannian ensiesityksen kanssa Suomessa 23. marraskuuta 2013 simulcastina eli samanaikaisena lähetyksenä, yhdessä 74 muun maan kanssa. 50-vuotisspesiaali rikkoi Guinnessin maailmanennätyksen suurimmasta simulcastista.

Kaudet 11 ja 12 julkaistiin Yle Areenaan melkein samaan aikaan brittiesitysten kanssa, minkä lisäksi jaksot esitettiin pari päivää myöhemmin Yle TV2:lla. Kautta 13 ei esitetty televisiossa, vaan se julkaistiin ainoastaan Yle Areenassa.

Hahmot
------

### Tohtori

Kun Tohtorin ensimmäinen näyttelijä William Hartnell jätti sarjan, tuottajat keksivät keinon, jolla uusi näyttelijä saataisiin päärooliin häiritsemättä sarjan jatkuvuutta: Tohtorin ulkonäön vaihtuminen on selitetty sarjassa sillä, että hän läpikäy *uudentumisen* (engl. *regeneration*) eli Tohtorin kuoleva keho muuttuu uudeksi, mutta hän on silti sama henkilö sisäisesti. Tämä on ominaista myös muille Tohtorin rotuun (ajan herrat/aikavaltiaat, engl. *Time Lords*) kuuluville. Uudentumisen myötä myös pinnalliset käytöstavat saattavat muuttua, ja esimerkiksi Tohtorin pukeutumistyyli voi vaihtua. Tohtorin muisti ja tärkeimmät motivaatiot säilyvät kuitenkin ennallaan.

1970-luvun tarinassa *The Deadly Assassin* todettiin, että ajan herrat voivat uudentua vain 12 kertaa, eli Tohtorilla voisi olla käytössään korkeintaan 13 ruumista. Kuitenkin 1980-luvulla ajan herrat tarjosivat Mestarille uutta uudentumien sykliä. Vuonna 2013, kun Matt Smith oli jättämässä Tohtorin roolia, hahmo oli jo uudentunut kolmetoista kertaa, mutta juonenkäänteet Smithin viimeisessä jaksossa antoivat Tohtorille uuden uudentumissyklin. Tämä mahdollisti Tohtorin neljännentoista uudentumisen ja Peter Capaldin astumisen Tohtorin rooliin.

Jokainen uusi inkarnaatio on myös tarjonnut sarjan tuottajille mahdollisuuden muokata ja päivittää ohjelman formaattia: esimerkiksi Jon Pertween esittämän Tohtorin seikkailut tapahtuivat useimmiten nykyajan Maassa, kun taas Tom Bakerin esittämän Tohtorin seikkailut sijoittuivat enemmän avaruuteen ja historiaan. Sarjan vakavuuden ja huumorin asteet ovat myös vaihdelleet eri tuottajien lähestymistapojen myötä. Esimerkiksi Matt Smithin jaksot olivat yleisesti ottaen kepeämpiä kuin hänen jälkeensä tulleen Peter Capaldin.

Vaikka kyseessä on sama ulkonäköään vaihtava henkilö, Tohtorin eri inkarnaatiot ovat silloin tällöin tavanneet toisensa erikoisjaksoissa, muun muassa *The Three Doctors* (Hartnell, Troughton ja Pertwee), *The Five Doctors* (Ensimmäinen Tohtori Richard Hurndallin esittämänä, Troughton, Pertwee, Tom Baker ja Davison), *The Two Doctors* (Troughton ja Colin Baker), *Time Crash* (Davison ja Tennantin Kymmenes Tohtori), *The Day of The Doctor* (Tennantin Kymmenes Tohtori, Hurt, Smith) ja *Twice Upon a Time* (Ensimmäinen Tohtori David Bradleyn esittämänä ja Capaldi).

#### Pääinkarnaatiot

Oheisessa taulukossa on listattu ne Tohtorin inkarnaatiot, jotka ovat esiintyneet pääosassa yhdessä tai useammassa tarinassa.

| Näyttelijä | Inkarnaatio | Esiintyminen |
| --- | --- | --- |
| William Hartnell | Ensimmäinen Tohtori | 1963–1966, 1973 |
| Patrick Troughton | Toinen Tohtori | 1966–1969, 1973, 1983 |
| Jon Pertwee | Kolmas Tohtori | 1970–1974, 1983 |
| Tom Baker | Neljäs Tohtori | 1974–1981 |
| Peter Davison | Viides Tohtori | 1981–1984 |
| Colin Baker | Kuudes Tohtori | 1984–1986 |
| Sylvester McCoy | Seitsemäs Tohtori | 1987–1989, 1996 |
| Paul McGann | Kahdeksas Tohtori | 1996, 2013 |
| Christopher Eccleston | Yhdeksäs Tohtori | 2005 |
| David Tennant | Kymmenes Tohtori | 2005–2010 |
| Matt Smith | Yhdestoista Tohtori | 2010–2013 |
| Peter Capaldi | Kahdestoista Tohtori | 2013–2017 |
| Jodie Whittaker | Kolmastoista Tohtori | 2017–2022 |
| David Tennant | Neljästoista Tohtori | 2022–  |
| Ncuti Gatwa | Viidestoista Tohtori  |  ? |

On huomionarvoista, etteivät Tohtorin inkarnaatioiden viralliset nimet anna oikeaa kuvaa inkarnaatioiden määrästä, vaan nimien järjestysluvut ovat annettu ensimmäisessä jaksossa esiintyneestä inkarnaatiosta lukien näyttelijäkohtaisesti niille inkarnaatioille, jotka ovat olleet jonkin jakson pääosassa. Sarjassa vierailleet inkarnaatiot, jotka ovat kronologisesti sijoittuneet aikaan ennen jo nimettyjä inkarnaatioita, eivät ole saaneet järjestysnumeroa lainkaan.

Lisäksi Kymmenes Tohtori uudentui kahdesti, mutta säilytti saman kehon, joten hänestä puhutaan yhtenä inkarnaationa.

#### Muita inkarnaatioita

Sarjassa on vieraillut lukuisia Tohtorin inkarnaatioita, jotka ovat olleet vain sivuroolissa.

Vuonna 2013 esiteltiin Paul McGannin ja Christopher Ecclestonin inkarnaatioiden välissä elänyt John Hurtin esittämä "Sotatohtori", joka taisteli Aikasodassa dalekeja vastaan. Myöhemmät Tohtorin inkarnaatiot olettivat tämän inkarnaation tuhonneen Gallifreyn ja tappaneen Ajan herrat sukupuuttoon eivätkä sen vuoksi pitäneet häntä "virallisesti Tohtorina". Tämä inkarnaatio ei myöskään käyttänyt itsestään nimeä Tohtori.

Uuden sarjan kaudella 12 paljastettiin Jo Martinin esittämä inkarnaatio Tohtorin salatusta menneisyydestä.

### Kumppanit

Tohtorin kumppanit ovat olleet oleellinen osa sarjaa aina sen alkuvuosista lähtien. Kumppanit ovat olleet pääasiassa ihmisiä ja heidän roolinsa on usein muistuttaa Tohtoria hänen "moraalisesta vastuustaan" ja opettaa hänelle myötätuntoa. Eritoten alkuperäisessä sarjassa kumppaneiden tarkoituksena oli myös toimia katsojan näkökulmahenkilönä, joiden avulla katsoja voi oppia uusia asioita Tohtorista ja joille Tohtori voi toimia isähahmona. Tärkeitä kumppaneita sarjan alkuvuosina olivat naispuolinen Ajan herra Romana (Mary Tamm ja Lalla Ward) sekä Sarah Jane Smith (Elisabeth Sladen), jolle kehitettiin myöhemmin myös oma spin-off-sarja *The Sarah Jane Adventures*. 

Uudistetussa sarjassa Tohtorilla on ollut usein yksi naispuolinen kumppani, jolla on keskeinen rooli, mutta tätä rakennetta on alettu rikkomaan viime vuosina. Steven Moffat on kuvaillut kumppanin olevan sarjan varsinainen päähahmo, sillä tarina alkaa aina alusta jokaisen kumppanin myötä ja he muuttuvat ja kehittyvät tapahtumien seurauksena enemmän kuin itse Tohtori.

Yhdeksännen ja Kymmenennen Tohtorin pääkumppanit olivat Rose Tyler (Billie Piper), Martha Jones (Freema Agyeman) ja Donna Noble (Catherine Tate). Lisäksi Mickey Smith (Noel Clarke), Jackie Tyler (Camille Coduri) ja Jack Harkness (John Barrowman) olivat pienemmässä roolissa Tohtorin kumppaneina. Yhdestoista Tohtori oli ensimmäinen joka matkusti ajassa ja avaruudessa pariskunnan kanssa: hänen kumppaneitaan olivat aviopari Amy Pond (Karen Gillan) ja Rory Williams (Arthur Darvill). Myös väärässä aikajärjestyksessä tapahtuneet kohtaamiset River Songin (Alex Kingston) ja Clara Oswaldin (Jenna Coleman) kanssa olivat merkittävä osa sarjan juonta. Kahdestoista Tohtori matkusti kahdella ensimmäisellä kaudellaan Clara Oswaldin kanssa, mutta yhdeksännen kauden lopussa Clara poistui sarjasta. Kymmenennellä kaudella Tohtorin kumppani oli Bill Potts, jota esitti Pearl Mackie. Kolmannentoista Tohtorin kumppaneita olivat kahden kauden ajan Graham O'Brien (Bradley Walsh), Ryan Sinclair (Tosin Cole) sekä poliisina työskentelevä Yasmin Khan (Mandip Gill). Graham ja Ryan poistuivat sarjasta kauden 12 jälkeen, jonka jälkeen Yazin rinnalle tuli Dan Lewis (John Bishop). 

### Viholliset

**Dalekit** (engl. Daleks) ovat mutanttilaji, jota vastaan ajan herrat taistelivat suuressa aikasodassa. Dalekit lukeutuvat Tohtorin arkkivihollisiin. Dalekien ikoninen sotahuuto on "EX-TER-MI-NATE"!

**Kybermiehet** (engl. Cybermen) olivat Maan rinnakkaisplaneetta Mondasin asukkaita, jotka alkoivat lisätä itseensä mekaanisia osia siihen asti, kunnes he olivat muuttuneet kylmiksi, loogisesti laskelmoiviksi kyborgeiksi. Sen jälkeen nämä alkoivat levitä galaksin halki muuttaen muut humanoidilajit kaltaisekseen, kunnes katosivat. Uuden sarjan toisella kaudella (v. 2006), keksijä John Lumic loi kybermiehet myöhemmin uudelleen Maan rinnakkaisuniversumissa, josta ne sittemmin levisivät sarjan pääuniversumiin. Kybermiesten ainoa tehtävä on "päivittää" ihmisiä kaltaisikseen. Jos joku heistä kieltäytyy, heidät "poistetaan" eli tapetaan. Dalekien tavoin heillä on oma sanontansa "DELETE!"

**Hiljaiset** (engl. Silents) olivat jo ennen ihmisiä eläneitä humanoideja Maapallolla. He olivat muokanneet ihmisen tapahtumia koko lajin olemassaolon ajan. Heillä on pitkä ja hoikka vartalo ja puku päällä. Tohtori kuitenkin lopulta saattoi Hiljaiset tuhon partaalle, ottamallaan videolla yhdistettynä televisiolähetykseen vuonna 1969, jossa lajin yksilö sanoi "You should kill us all" (Suomeksi: *Teidän pitäisi tappaa meidät kaikki*). Tämän jälkeen ihmiset ajoivat Hiljaiset pois maapallolta. Lajia on verrattu internet-kauhutarinahahmoon Slender Maniin, mutta yhteiset piirteet eivät ole tarkoituksellisia.*lähde?*

* **Hiljaisuus** (engl. the Silence) oli Hiljaisista koostuva uskonnollinen ryhmä tai aate, joka halusi estää Tohtoria pääsemästä Trenzaloreen. Ennustuksen mukaan "Hiljaisuus lankeaa kun kysymys kysytään." Kysymys oli universumin vanhin kysymys, eikä kukaan elävä olento tai ihminen voinut siihen vastata. (Kysymys oli "Tohtori kuka?" eli "Doctor Who?"). Vuoden 2013 joulujaksossa selvisi, että kysymyksen kysyivät tasku-universumiin piilotetut ajan herrat. Hiljaisuus halusi estää Tohtoria vastaamasta kysymykseen, sillä jos ajan herrat pääsevät takaisin "meidän" universumiimme, heidän paluustaan syttyisi uusi aikasota. Clara Oswald vastasi "Tohtori kuka?"-kysymykseen, että "Tohtori" on ainoa nimi, jonka Tohtori tarvitsee.

**Itkevät enkelit** (engl. Weeping Angels) olivat eläviä kivipatsaita, jotka söivät aikaenergiaa. Ne lähettivät saaliinsa takaisin ajassa ja antoivat sen elää elämänsä loppuun asti. Ne pystyivät liikkumaan vain, jos mikään elävä olento ei katsonut niitä, ja näin ollen pyrkivät myös tuhoamaan valonlähteet, kuten lamput. Tohtori kuvaili tätä universumin parhaimmaksi puolustusmekanismiksi. Enkelit pystyvät myös ottamaan toiset patsaat hallintaansa. Tohtorin mukaan enkeleissä on kyse eräänlaisesta "kvanttilukosta", kun enkeleitä katsoo niitä ei ole olemassa.

**Silurialaiset** (engl. the Silurians) ovat liskoihmisiä, jotka olivat asuneet maapallolla ennen ihmisiä, mutta vetäytyivät Maan alle, kun ne saivat tietää, että asteroidi on törmäämässä Maahan. Osa Silurialaisista on Tohtorin ystäviä, kuten Neiti Vastra, joka on auttanut Tohtoria kauden 6 jaksoista lähtien joissakin jaksoissa. 

**Judoonit** (engl. the Judoon) olivat "avaruuspoliiseja", jotka olivat sarvikuonoa muistuttavia olioita. Judooneilla ei ole toimivaltaa maassa, koska se ei ole heidän hallitsijoiden omistama.

**Jääsoturit** (engl. The Ice Warriors) ovat marsilainen liskohumanoidilaji. Jääsotureilla on hyvin edistynyt yhteiskunta, Ja heillä on Sota-arvonimet. Jotkut Jääsotureista tulivat maahan Jääkaudella, jolloin maapallo oli heille hyvä asuinpaikka. Jääkauden lopussa Melkein kaikki Jääsoturit jotka olivat maassa, onnistuivat pakenemaan Marsiin. Pakenemisessa epäonnistuneet yksilöt jäivät jumiin Maahan moniksi vuosisadoiksi, kunnes ihmiset löysivät heidät. Tohtori on Jääsotureiden hyvä ystävä, sillä hän on pelastanut jääsotureita monta kertaa.

DVD-julkaisut Suomessa
----------------------

| DVD:n nimi | Alkuperäinen nimi | Julkaisupäivä | Tietoa |
| --- | --- | --- | --- |
| Doctor Who - Kausi 1 | Doctor Who: Complete Series 1 | 1. tammikuuta 2007 | DVD sisältää 4 levyä ja 13 jaksoa |
| Doctor Who - Kausi 2 | Doctor Who: Complete Series 2 | 27. toukokuuta 2015 | DVD sisältää 3 levyä |
| Doctor Who - Kausi 3 | Doctor Who: Complete Series 3 | 27. toukokuuta 2015 | DVD sisältää 3 levyä |
| Doctor Who - kausi 4 | Doctor Who: Complete Series 4 | 17. kesäkuuta 2015 | DVD sisältää 3 levyä |
| Doctor Who - erikoisjaksot | Doctor Who: Specials DVD | 16. syyskuuta 2015 | DVD sisältää 2 levyä |
| Doctor Who - kausi 5 | Doctor Who: Complete Series 5 | 11. marraskuuta 2015 | DVD sisältää 3 levyä |
| Doctor Who - kausi 6 | Doctor Who: Complete Series 6 | 11. marraskuuta 2015 | DVD sisältää 3 levyä |
| Doctor Who - kausi 7 | Doctor Who: Complete Series 7 | 11. marraskuuta 2015 | DVD sisältää 3 levyä |

Kirjallisuus Suomessa
---------------------

* Terrance Dicks: *Tohtori KUKA ja autonien hyökkäys* (Weilin+Göös, 1976)
* Malcolm Hulke: *Tohtori KUKA ja luolahirviöt* (Weilin+Göös, 1976)
* Gareth Roberts: *Luolamies Lontoossa* (WSOY, 2006)
* Justin Richards: *Tikittävä painajainen* (WSOY, 2006)

Katso myös
----------

* Luettelo televisiosarjan Doctor Who jaksoista

Lähteet
-------

1. 1 2  Russell T Davies to return as Doctor Who showrunner *doctorwho.tv*.  9.10.2022. Viitattu 27.11.2022. (englanniksi)
2. ↑  Dr Who 'longest-running sci-fi' *BBC News*.  28.9.2006. Viitattu 20.9.2011. (englanniksi)
3. ↑  Fawlty Towers tops TV hits *BBC News*.  5.9.2000.  (englanniksi)
4. ↑  Dowell, Ben: More lost Doctor Who could be recovered says episode hunter Philip Morris *RadioTimes*.  23.7.2014.  Arkistoitu 12.5.2017. Viitattu 18.7.2017 (englanniksi).
5. ↑  Elledge, Jonn: The BBC is reanimating missing Doctor Who episodes. But a gap remains that will never be plugged *New Statesman*.  3.11.2016. Viitattu 18.7.2017 (englanniksi).
6. ↑  Just don't tell the Major, Fawlty is our favourite  2000. Birmingham Post & Mail Ltd, Gale Corporation. Viitattu 29.10.2018. (englanniksi)
7. ↑  Doctor Who guru Davies steps down *BBC News*.  20.5.2008.  (englanniksi)
8. ↑  Spilsbury, Tom: Gallifrey Guardian.  *Doctor Who Magazine*, Kannen päiväys 23 July 2008, nro 397.
9. ↑  Ulkomaiset tv-sarjat - Usein kysyttyä Yleisradio. Viitattu 13.1.2012.
10. ↑   (Arkistoitu – Internet Archive)
11. ↑  Telkku.com Alma Media.  Arkistoitu 1.5.2012. Viitattu 30.4.2012.
12. ↑  Seikkailunhaluisille: Doctor Who Yleisradio.  Arkistoitu 15.5.2012. Viitattu 14.5.2012.
13. ↑  Doctor Who (12) *areena.yle.fi*. Yleisradio.  Arkistoitu 19.6.2013. Viitattu 26.6.2013.
14. ↑  Yle esittää Doctor Whon 50-vuotisspesiaalin lauantaina 23. marraskuuta *Kulttuuritähdet*.  20.11.2013. Viitattu 30.12.2017.
15. ↑  Edgar, James: Doctor Who breaks simulcast world record *The Telegraph*.  24.11.2013. Viitattu 25.11.2013. (englanniksi)
16. ↑  Doctorwho.tv
17. ↑  Bbc.co.uk
18. ↑  Tohtori ensimmäistä kertaa naisen hahmossa - yhdestoista Doctor Who -kausi Areenassa ja Kakkosella *Yleisradio*.  10.9.2018. Viitattu 21.10.2018. (suomeksi)
19. ↑  Jodie Whittaker and Chris Chibnall to leave Doctor Who in a trio of Specials in 2022 *doctorwho.tv*.  29.7.2021. Viitattu 1.8.2021. (englanniksi)
20. 1 2  David Tennant is the Doctor! *doctorwho.tv*.  23.10.2022. Viitattu 27.11.2022. (englanniksi)
21. ↑  Ncuti Gatwa is the Doctor *doctorwho.tv*.  8.5.2022. Viitattu 27.11.2022. (englanniksi)
22. ↑  Doctor Who (before the Tardis) *BBC News*.  19.11.2008. Viitattu 10.9.2014. (englanniksi)
23. ↑  Steven Moffat: the companion is the main character in Doctor Who, not the Doctor *RadioTimes*.  19.4.2012. Viitattu 10.9.2014. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Doctor Who**.
* Sarjan virallinen Yle-sivu.
* Sarjan virallinen BBC-sivu. (englanniksi)

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Syfy-alkuperäistuotanto |
| --- |
|  |
| Aikaisemmat | 

|  |  |
| --- | --- |
| 1990-luku | 
* *Avaruusluikkarit* (1998–2000)
* *Farscape* (1999–2003)
* *First Wave* (1998–2001)
* *FTL Newsfeed* (1992–96)
* *Good vs. Evil* (1999–2000)
* *Mission Genesis* (1997)
* *Mystery Science Theater 3000* (1997–2004)
* *Poltergeist: The Legacy* (1999)
* *Sightings* (1996–98)
* *Welcome to Paradox* (1998)

 |
|  |
| 2000-luku | 
* *Black Scorpion* (2001)
* *Cha$e* (2008)
* *Destination Truth* (2007–12)
* *Doctor Who* (2006–09)
* *Estate of Panic* (2008)
* *Eureka* (2006–12)
* *Exposure* (2000–02)
* *Flash Gordon* (2007–08)
* *Andromeda* (2000–05)
* *Ghost Hunters* (2004-2016)
* *Ghost Hunters Academy* (2009–10)
* *Ghost Hunters International* (2008–12)
* *Mad Mad House* (2004)
* *Näkymätön mies* (2000–02)
* *Painkiller Jane* (2007)
* *Pelkokamera* (2003–13)
* *Proof Positive: Evidence of the Paranormal* (2004)
* *Salaiset arkistot* (2001–02)
* *Sanctuary* (2008–11)
* *Stargate Atlantis* (2004–09)
* *Stargate Universe* (2009–11)
* *Taisteluplaneetta Galactica* (2003–09)
* *The Dresden Files* (2007)
* *The Secret Adventures of Jules Verne* (2000)
* *Tremors* (2003)
* *Tripping the Rift* (2004–05)
* *Tähtiportti* (2002–2007)
* *Warehouse 13* (2009–14)
* *WCG Ultimate Gamer* (2009–10)
* *Who Wants to Be a Superhero?* (2006–07)
* *WWE ECW* (2006–10)
* *Äärirajoilla* (2001–02)

 |
|  |
| 2010-luku | 
* *12 apinaa* (2015–18)
* *Aftermath* (2016)
* *Alphas* (2011–12)
* *Bazillion Dollar Club* (2015)
* *Beast Legends* (2010)
* *Being Human* (2011–14)
* *Bitten* (2014–16)
* *Blood Drive* (2017)
* *Caprica* (2010–11)
* *Channel Zero* (2016–18)
* *Continuum* (2013–15)
* *Cosplay Melee* (2017)
* *Dark Matter* (2015–17)
* *Deep South Paranormal* (2013)
* *Defiance* (2013–15)
* *Dominion* (2014–15)
* *Dream Machines* (2012)
* *Exit* (2013)
* *Face Off* (2011–18)
* *Face Off: Game Face* (2017)
* *Fact or Faked: Paranormal Files* (2010–14)
* *Fangasm* (2013)
* *Ghost Mine* (2013)
* *Haunted Collector* (2011–13)
* *Haunted Highway* (2012–13)
* *Haunting: Australia* (2015)
* *Haven* (2010–15)
* *Helix* (2014–15)
* *Heroes of Cosplay* (2013–14)
* *Hollywood Treasure* (2010–12)
* *Hot Set* (2012)
* *Hunters* (2016)
* *Incorporated - pimeyden verkko* (2016)
* *Jim Henson's Creature Shop Challenge* (2014)
* *Joe Rogan Questions Everything* (2013)
* *Killjoys* (2015–19)
* *Killer Contact* (2013)
* *Legend Quest* (2011)
* *Lost Girl* (2012–16)
* *Marcel's Quantum Kitchen* (2011)
* *Métal Hurlant Chronicles* (2014)
* *Monster Man* (2012)
* *Naked Vegas* (2013)
* *Olympus* (2015)
* *Opposite Worlds* (2014)
* *Paranormal Witness* (2011–16)
* *Primeval: New World* (2013)
* *School Spirits* (2012)
* *Sinbad* (2013)
* *Stranded* (2013)
* *The Almighty Johnsons* (2014)
* *The Internet Ruined My Life* (2016)
* *The Magicians* (2015–2020)
* *Total Blackout* (2012–13)
* *Troy: Street Magic* (2015)
* *Weird or What?* (2013)
* *The Wil Wheaton Project* (2014)
* *WWE NXT* (2010)
* *WWE SmackDown!* (2010–15)
* *Z Nation* (2014–18)

 |
|  |
| Minisarjat | 
* *5ive Days to Midnight* (2004)
* *Alice* (2009)
* *Ascension* (2014)
* *Battlestar Galactica* (2003)
* *Childhood's End* (2015)
* *Children of Dune* (2003)
* *Dark Kingdom: The Dragon King* (2004)
* *Dyyni* (2000)
* *Farscape: The Peacekeeper Wars* (2004)
* *Maameren tarinat* (2004)
* *Neverland* (2011)
* *Riverworld* (2010)
* *Taken* (2002)
* *Triangle* (2005)
* *The Lost Room* (2006)
* *Tin Man* (2007)
* *The Phantom* (2009)
* *Treasure Island* (2012)
* *Tulessa syntynyt 2* (2002)

 |

 |
|  |
| Nykyiset | 
* *Expanse* (2015–)
* *Van Helsing* (2016–)
* *Wynonna Earp* (2016–)

 |

 |